1 ای کؤنول! گل سن بو یار بیوفادان ال گؤتور،
قوی سنی بو درد اؤلدورسون، دوادان ال گؤتور.
یار و یولداشدان اومید اوز، قوم و قارداش ایستهمه!
یومگیلن بیگانهدن گؤز، آشینادان ال گؤتور.
اوخشادین گول اوزلری، اوگدون بو قارا گؤزلری،
حاصیلی نولدو؟ هوس بسدیر، هوادان ال گؤتور.
فیتنهدیر عشق مجازی، فیتنهدن قورخماق گرهک،
عشق نفسانی خطادیر، بو خطادان ال گؤتور.
5 ای منی گؤزدن سالان مئهر و وفاسیز سؤودوگوم!
گر یوخون مئهر و وفا، باری جفادان ال گؤتور.
وعده وئرمیشدین نئجه اولدو؟ عهد قیلمیشدین هانی؟
کیم دیدی سن عهدیوی سیندیر، وفادان ال گؤتور؟
زاهید بیچاره! بسدیر بیر بئله قیلدین ناماز،
سبحه و سجادهنی ییغ، بو ریادان ال گؤتور.
بیر بئله ای خواجه! ییغدین مال دونیا، دویمادین،
تا نه وقته حرص؟ بو فانی سرادان ال گؤتور.
تاجر بدنفس خوش ظاهیر! پیمبردن اوتان،
بسدیر ای نامرد! تنزیل و ربادان ال گؤتور.
10 ای داداش! گئچدی جاوانلیق، موسم سور و سرور،
ییغ بساط عشرتی، سئیر و صفادان ال گؤتور.
تا بیلیرسن عقله قوللوق ائیله، نفسین بورنون اوغ،
دوش پریلر آردینا، دیوِ دغادان ال گؤتور.
اؤز گومانیندا بودور من عاقیل و فرزانهیم،
لاف وورما هیدهجی! بو ادعادان ال گؤتور.
azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab urd_Arab azb_Arab azb_Arab azb_Arab azb_Arab azb_Arab